REKOMENDACIJOS ŪKINIŲ GYVŪNŲ LAIKYTOJAMS ORO PAVOJAUS ATVEJU

Oro pavojus yra civilinės saugos perspėjimo signalas, skelbiamas esant realiai arba galimai grėsmei iš oro, pavyzdžiui, dėl raketų, bepiločių orlaivių (dronų), aviacijos atakų, sprogimų ar kitų pavojingų įvykių, galinčių kelti grėsmę žmonių gyvybei, sveikatai, turtui ar aplinkai. Oro pavojus skelbiamas įjungiant perspėjimo sirenas, siunčiant pranešimus į mobiliuosius telefonus, taip pat per radiją, televiziją ir kitus oficialius valstybės institucijų informavimo kanalus.

Ką turi daryti ūkinių gyvūnų laikytojas gavęs oro pavojaus pranešimą?

	1. Sureaguokite ir informuokite aplinkinius
	· atidžiai išklausykite/perskaitykite visą oro pavojaus perspėjimo pranešimą;
· nutraukite nebūtinus darbus lauke;
· įspėkite ūkyje esančius darbuotojus, šeimos narius, kaimynus ir šalia esančius aplinkinius;


	
2. Jei yra saugi galimybė, pasirūpinkite laikomais ūkiniais gyvūnais
	· Jeigu gyvūnai laikomi tvartuose:
· uždaryti pastatų duris ir vartus;
· uždaryti langus ir kitas angas;
· pasirūpinti, kad gyvūnai turėtų vandens ir pašaro, tačiau nepradėkite sudėtingų ar ilgai trunkančių darbų.

· 	Jeigu gyvūnai yra ganyklose:
· juos suvaryti į tvartus tik tuo atveju, jeigu tai galima padaryti greitai ir nekeliant pavojaus žmonėms, įvertinkite, kad ganyklose besiganantiems ūkiniams gyvūnams gali būti saugiau likti lauke, o ne uždaroje patalpoje, tačiau gali kilti išgąsčio ir pabėgimo pavojus dėl didelio stipraus garso ir pan.;
· nebandykite pervaryti ar gabenti prie kontakto su žmonėmis menkai pripratusių ūkinių gyvūnų bandos; 
· jei laiko nėra, gyvūnų gelbėjimas neturi būti atliekamas rizikuojant žmonių gyvybe; 
· neatidėliokite savo pasitraukimo į saugią vietą dėl gyvūnų ar turto gelbėjimo.


	3. Slėpkitės kuo saugesnėje vietoje ir sekite informaciją
	· nedelsdami vykite į artimiausią priedangą arba kitą saugią vietą;
· jeigu oficialios priedangos pasiekti negalite, slėpkitės rūsyje;
· patalpoje be langų, požeminėje perėjoje, tunelyje, griovyje, dauboje ar kitoje vietoje, apsaugančioje nuo skeveldrų ir smūgio bangos;
· nuolat sekti oficialią informaciją iš savivaldybės, PAGD (LT72), VMVT ir kitų atsakingų institucijų;
· vykdyti oficialius institucijų nurodymus; 
· likite pasislėpę, kol oficialiai nebus pranešta, kad oro pavojus atšauktas arba pateikti kiti nurodymai;
· pastebėję nukritusį droną, raketos dalį, sprogmenį ar kitą įtartiną daiktą, nesiartinkite, jo nelieskite, neleiskite prie jo žmonių ir gyvūnų ir skambinkite numeriu 112;
· jei pateikiami nurodymai dėl evakuacijos ar gyvūnų perkėlimo, juos vykdyti pagal atsakingų institucijų rekomendacijas;





Pranešus, kad oro pavojaus nebėra

· Į lauką ar gyvūnų laikymo pastatus grįžkite tik gavę oficialų pranešimą, kad oro pavojus atšauktas;
· Prieš artindamiesi prie pastatų įvertinkite, ar nėra gaisro, dūmų, nutrūkusių elektros laidų, pažeistų konstrukcijų, stiklo šukių, nuolaužų ar įtartinų daiktų;
· Patikrinkite gyvūnų būklę, vandens ir pašarų saugumą, elektros tiekimą, vėdinimą, temperatūrą, girdymo, šėrimo ir melžimo įrangą;
· Neduokite gyvūnams pašarų ar vandens, jeigu jie galėjo būti užteršti dūmais, cheminėmis medžiagomis, nuolaužomis ar kitais teršalais;
· Stipriai išgąsdintų gyvūnų, nesant poreikio, negaudykite;
· Sužeistus gyvūnus esant būtinybei gaudykite saugiais būdais, ne vieni, įvertinkite agresijos pavojų dėl išgąsčio; Prireikus kreipkitės į veterinarijos gydytoją pagalbos;
· Pastebėję nukritusį droną, raketos dalį, sprogmenį ar kitą įtartiną daiktą, nesiartinkite, jo nelieskite, neleiskite prie jo žmonių ir gyvūnų ir skambinkite numeriu 112;
· Apie sužeistus, žuvusius ar pabėgusius gyvūnus, apgadintus pastatus, gaisrą, pavojingas nuolaužas ar galimą pašarų ir vandens užteršimą informuokite atsakingas tarnybas pagal jų pateiktus nurodymus.
· Gaišusių gyvūnų utilizavimo klausimus esant galimybei spręskite teisės aktų nustatyta tvarka, o jei šios paslaugos tapo neprieinamos, utilizuokite užkasant ūkyje.

Kaip visada būti pasiruošus valdyti ūkį jei būtų paskelbtas oro pavojus ? 

Rekomenduojama iš anksto:
· turėti parengtą popierinį, matomoje vietoje namuose ar laikymo vietos pastatuose pateiktą veiksmų planą, kaip elgtis oro pavojaus, evakuacijos ar kitos ekstremalios situacijos atvejais; plane pažymėkite elektros, dujų, kuro ir vandens tiekimo išjungimo, gesintuvų vietas, kad planu galėtų vadovautis Jūsų valdos nežinantys asmenys;
· vertinkite, kuriuose ūkio pastatuose gyvūnai būtų geriausiai apsaugoti nuo skeveldrų, dūžtančių langų, nuolaužų, gaisro ir griūvančių konstrukcijų, ir tai numatykite plane;
· su planu supažindinti darbuotojus ir šeimos narius su veiksmais oro pavojaus ar kitos grėsmės atveju, reguliariai tikrinti ryšio, perspėjimo, gyvūnų perkėlimo bei aprūpinimo priemonių veiksmingumą;
· pasirengti elektros tiekimo sutrikimams (generatorius, saugiai laikomo kuro atsargos); 
· turėkite bent 72 valandoms reikalingų pašarų, geriamojo vandens, kraiko, būtinųjų veterinarinių vaistų ir kitų gyvūnų priežiūros priemonių atsargų, priemonių gyvūnams prižiūrėti, taip pat virvių gyvūnams pririšti ir vesti;
· pasirūpinkite veikiančiais gesintuvais ir lengvai pasiekiamomis gaisro gesinimo priemonėmis;
· Pasirūpinkite baterijomis maitinamu radijo imtuvu;
· saugioje ir lengvai pasiekiamoje vietoje laikykite gyvūnų apskaitos dokumentus;
· turėkite veterinaro ir atsakingų institucijų kontaktus;
· numatykite, kas prižiūrės gyvūnus, jei laikytojas to negalėtų užtikrinti;
· gyvūnų laikymo vietose pritvirtinkite galinčius nukristi daiktus, pavojingas medžiagas laikykite saugiai, neužkraukite praėjimų ir išėjimų, dėl ko kiltų sunkumai išvesti ūkinius gyvūnus iš patalpos, įeiti ir pan.
· iš anksto numatykite galimus gyvūnų perkėlimo veiksmus, jeigu apie būtinybę juos perkelti būtų pranešta dar iki tiesioginio oro pavojaus. Paskelbus tiesioginį oro pavojų gyvūnų evakuacija nepradedama, jeigu atsakingos institucijos nenurodo kitaip.

